Ylen päätoimittaja Atte Jääskeläinen myönsi tehneensä virheen Sipilä-asiassa – Ruben Stiller: ”Ylessä on paljon pelkoa”

Yleisradion päätoimittaja Atte Jääskeläinen sanoi Pressiklubissa tehneensä virheen linjauksellaan siitä, miten pääministeri Juha Sipilää voi käsitellä. Poikkeuksellisessa lähetyksessä juontaja Ruben Stiller sanoi Jääskeläisen ehdottaneen Sipilän vaimoa ”loukanneen” vieraan poistoa. Stiller myös sanoi, että Ylen käytävillä vaanii pelko.

Ruben Stiller ja Atte Jääskeläinen.­

Ylen päätoimittaja Atte Jääskeläinen myönsi perjantaina Pressiklubi-tv-ohjelmassa tehneensä virheen linjauksellaan siitä, miten pääministeri Juha Sipilää (kesk) voi käsitellä.

Kireätunnelmaisessa ja poikkeuksellisessa ohjelmassa juontaja Ruben Stiller ja vieraat Jouni Tervo sekä professori Anu Koivunen hiillostivat koko viikon jatkuneen kohun keskellä olevaa Jääskeläistä.